**Maija Tammi** (s. 1985 Lieto) on suomalainen valokuvaaja. Hän työskentelee kuvajournalistina sekä valokuva- ja videotaiteilijana. Vuosille 2020–2024 hänelle myönnettiin viisivuotinen taiteilijaprofessoriapuraha.

Tammi valmistui vuonna 2010 maisteriksi Tampereen yliopistosta pääaineenaan kuvajournalismi. Lisäksi hän on opiskellut taidevalokuvausta ja elokuvaa Kanadassa sekä New Yorkissa Magnum Photos -kuvaaja Christopher Andersonin oppilaana. Tammi väitteli taiteen tohtoriksi Aalto-yliopistosta median laitokselta vuonna 2017 aiheenaan sairauksien esittäminen valokuvataiteessa.

Vuonna 2010 Tammi valittiin Vuoden lehtikuvaajaksi. Vuonna 2009 hänen kuvansa nousivat samassa kilpailussa yleisön suosikiksi. Vuonna 2011 Tammi voitti Fotofinlandian kuvasarjallaan *Bingo*. Voittajan valinnut elokuvaohjaaja Dome Karukoski korosti kuvien yhteiskunnallista merkitystä, sillä ne pakottavat katsomaan Suomesta sitä puolta, jota ei mielellään haluta nähdä. Vuonna 2011 Tammi oli myös finalisti Visa pour l’Image -kuvajournalismifestivaaleilla.

Bingon lisäksi Tammi on kuvannut grönlantilaisia perheitä, mormonien elämää ja newyorkilaisia lyhytkasvuisia. Hänen kuvasarjansa *Removals* käsittää leikkauksissa poistettuja kasvaimia ja kehonosia ja *Leftover*-sarja sädehoitomaskeja. Lokakuussa 2014 Kehrer Verlag julkaisi kuvasarjat kirjana, jonka ulkoasun on suunnitellut Ville Tietäväinen. Hänen kuviaan on ollut esillä myös useissa ulkomaisissa lehdissä kuten Slatessa, Wiredissa ja Italian Voguessa.

Vuonna 2015 Tammi oli toteuttamassa dokumentaaristen valokuvaajien 11-kollektiivin ja Long Play -verkkojulkaisun kanssa *Avaruus- ja seksimatka 2015* -näyttelyä Tiedekeskus Heurekaan.

Vuonna 2020 Tammi ja Ville Tietäväinen saivat Suomen Taideyhdistyksen myöntämän Edvard Richter -palkinnon faktaa ja fiktiota yhdistelevästä teoksesta *Immortal: lost memoirs of Cornelia Dulac concerning the freshwater polyp hydra*.

Teokset
-------

* *Leftover / Removals*. Kehrer Verlag, 2014.
* *White Rabbit Fever*. Bromide Books, 2017.
* Tammi, Maija & Tietäväinen, Ville: *Immortal: lost memoirs of Cornelia Dulac concerning the freshwater polyp hydra*. Aalto University, 2020. ISBN 978-952-60-8962-1.

Lähteet
-------

1. 1 2 3 4 5 6 7  Sarhimaa, Jutta: Esteettinen ällötys vie Maija Tammea maailmalle.  *Helsingin Sanomat*, 1.10.2014, s. B7. Artikkelin verkkoversio. Viitattu 19.8.2022.
2. 1 2 3  Uimonen, Anu: Bingo-kuvasarjasta tuli täysosuma.  *Helsingin Sanomat*, 1.12.2011. Artikkelin verkkoversio. Viitattu 19.8.2022.
3. ↑  Taiteilijaprofessoriapurahat Taiteen edistämiskeskus. Viitattu 5.6.2023.
4. ↑  Sick photography: representations of sickness in art photography Aalto-yliopisto. Viitattu 19.8.2022.
5. ↑  Kinnunen, Krista: Kuolemattoman mysteeri kiinnostaa  22.4.2020. Aalto-yliopisto. Viitattu 5.6.2023.
6. ↑  Harku, Jukka: Voittajat 2009 *HS.fi*.  27.3.2010. Viitattu 19.8.2022.
7. ↑  Salmenoja, Katri: Edvard Richter -palkinto 2020: Maija Tammi & Ville Tietäväinen  10.3.2021. Suomen Taideyhdistys. Viitattu 19.8.2022.

Aiheesta muualla
----------------

* Maija Tammen verkkosivut
* Maija Tammi AV-arkin sivuilla
* Nurmio, Satu: Maija Tammen kuvissa syöpä on kuolematon Yle Uutiset. 5.2.2015.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* Photographers' Identities

 |
|  |
| Muut | 
* IdRef

 |

 |